               IL-KUMMISSJONI EWROPEA
            Brussell, 11.3.2021
            COM(2021) 114 final
            2021/0059(NLE)
            Proposta għal
            DEĊIŻJONI TAL-KUNSILL
            dwar id-deċiżjoni li trid tittieħed f’isem l-Unjoni Ewropea rigward id-deċiżjoni prevista tal-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati

               MEMORANDUM TA’ SPJEGAZZJONI

               1.Il-kamp ta’ applikazzjoni tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea mill-Kummissjoni fil-kuntest tal-Arranġament dwar il-Krediti għall-Esportazzjoni Uffiċjalment Appoġġati (l- “Arranġament”) rigward deċiżjoni prevista biex jiġu emendati d-dispożizzjonijiet dwar l-ispejjeż lokali tal-Arranġament. Dawn jistabbilixxu l-perċentwal massimu tal-valur ta’ kuntratt ta’ esportazzjoni appoġġat li jista’ jikkonsisti fi prodotti u servizzi miksuba lokalment, jiġifieri fil-pajjiż tad-destinazzjoni, għall-kuntrarju tal-pajjiż esportatur jew pajjiż terz. Id-Deċiżjoni prevista żżid dan il-perċentwal massimu, filwaqt li tipprovdi flessibbiltà akbar f’konformità mar-realtajiet tas-suq.

               2.Il-kuntest tal-proposta

               2.1.L-Arranġament dwar il-Krediti għall-Esportazzjoni Uffiċjalment Appoġġati

               L-Arranġament huwa Ftehim bejn ġentlomi bejn l-UE, l-Istati Uniti tal-Amerka, il-Kanada, il-Ġappun, il-Korea, in-Norveġja, l-Iżvizzera, l-Awstralja, New Zealand u t-Turkija bil-għan li jipprovdi qafas għall-użu ordnat għal krediti għall-esportazzjoni uffiċjalment appoġġati. Fil-prattika dan ifisser previżjoni ta' kondizzjonijiet ekwivalenti ta' kompetizzjoni (li permezz tagħhom il-kompetizzjoni tkun ibbażata fuq il-prezz u l-kwalità tal-prodotti esportati u mhux fuq it-termini finanzjarji mogħtija) u ħidma biex jiġu eliminati s-sussidji u d-distorsjonijiet kummerċjali relatati ma’ krediti għall-esportazzjoni uffiċjalment appoġġati. L-Arranġament daħal fis-seħħ f’April tal-1978, huwa għal żmien indeterminat u għalkemm jirċievi l-appoġġ amministrattiv tas-Segretarjat tal-OECD, mhuwiex Att tal-OECD
                  1
               .

               L-Arranġament huwa soġġett għal aġġornamenti regolari, filwaqt li jitqiesu l-iżviluppi tas-suq finanzjarju u tal-politika li jaffettwaw l-għoti ta’ krediti għall-esportazzjoni uffiċjalment appoġġati. Ir-Regolament (UE) Nru 1233/2011 tal-Parlament Ewropew u tal-Kunsill
                  2
                jipprevedi li l-linji gwida stabbiliti fl-Arranġament għandhom japplikaw fl-Unjoni, u għalhekk, saru legalment vinkolanti fl-UE
                  3
               . Ir-reviżjonijiet tat-termini u l-kundizzjonijiet tal-Arranġament huma inkorporati fil-liġi tal-UE permezz ta’ Atti delegati skont l-Artikolu 2 ta’ dan ir-Regolament.

               2.2.Il-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati

               Il-Kummissjoni Ewropea tirrappreżenta lill-Unjoni fil-laqgħat tal-parteċipanti (“il-Parteċipanti”) tal-Arranġament, kif ukoll fil-proċeduri bil-miktub għat-teħid ta’ deċiżjonijiet mill-Parteċipanti tal-Arranġament. Id-deċiżjonijiet dwar l-emendi kollha tal-Arranġament jittieħdu b’kunsens. Il-pożizzjoni tal-Unjoni hija adottata mill-Kunsill u hija diskussa mill-Istati Membri fil-Grupp ta’ Ħidma tal-Kunsill dwar il-Krediti għall-Esportazzjoni
                  4
               .

               L-Artikolu 62 tal-Arranġament jipprevedi li l-[...] “Parteċipanti għandhom jirrivedu b’mod regolari l-funzjonament tal-Arranġament. Fir-reviżjoni, il-Parteċipanti jeżaminaw, inter alia, il-proċeduri ta' avviż, l-implimentazzjoni u l-operazzjoni tas-sistema tad-DDR, ir-regoli u l-proċeduri tal-għajnuna marbuta, il-kwistjonijiet ta' allinjament, l-impenji minn qabel u l-possibbiltajiet ta' parteċipazzjoni usa' fl-Arranġament”.

               2.3.L-Att previst tal-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati

               Fil-141 Laqgħa tal-Parteċipanti għall-Arranġament li saret f’Ġunju 2019, il-Parteċipanti ddiskutew abbozz ta’ proposta tal-UE biex jiżdied l-appoġġ uffiċjali għall-ispejjeż lokali. L-abbozz tal-proposta ntlaqa’ tajjeb b’reazzjonijiet pożittivi mill-Parteċipanti l-oħra, madankollu, delegazzjoni waħda rriżervat il-pożizzjoni tagħha u talbet lill-UE biex tipprovdi aktar informazzjoni ta’ sfond u kjarifiki.

               Fil-laqgħa li jmiss tal-Parteċipanti għall-Arranġament f’Novembru 2019, reġgħet ġiet diskussa ż-żieda fl-appoġġ uffiċjali għall-ispejjeż lokali. Id-diskussjoni kienet tikkonċerna emendi potenzjali għall-abbozz ta’ proposta, fost l-oħrajn id-delimitazzjoni tal-kopertura tal-ispejjeż lokali għal setturi jew pajjiżi speċifiċi. Madankollu, il-Parteċipanti ma laħqux qbil komuni u d-diskussjonijiet ġew posposti għal laqgħat futuri. Fil-144 Laqgħa tal-Parteċipanti għall-Arranġament f’Ġunju 2020, id-delegazzjoni, li ma appoġġatx l-abbozz tal-proposta tal-UE, ressqet kontroproposta dwar l-appoġġ għall-ispejjeż lokali. Din il-proposta ma kisbitx appoġġ mill-Parteċipanti l-oħra, iżda ġew offruti u diskussi soluzzjonijiet ta’ kompromess u emendi biex jiġu solvuti kwistjonijiet pendenti.

               L-UE rrevediet l-abbozz tal-proposta tagħha filwaqt li ħadet nota tal-fehmiet espressi f’laqgħat preċedenti tal-Parteċipanti għall-Arranġament u ressqet abbozz ta’ proposta ta’ kompromess fil-145 laqgħa tal-Parteċipanti li saret fis-17 ta’ Novembru 2020. Xi Parteċipanti ssuġġerew emendi żgħar għall-abbozz ta’ proposta ta’ kompromess. Wara xi diskussjoni, il-Parteċipanti kollha esprimew appoġġ għall-abbozz ta’ proposta ta’ kompromess flimkien mal-emendi ssuġġeriti. Il-parteċipanti għall-Arranġament għandhom jadottaw deċiżjoni dwar l-abbozz tal-proposta ta’ kompromess tal-Unjoni permezz ta’ proċedura bil-miktub.

               3.Il-pożizzjoni li għandha tittieħed f’isem l-Unjoni

               Il-prinċipji ewlenin għall-appoġġ uffiċjali għall-ispejjeż lokali huma stabbiliti fl-Artikolu 10 tal-Arranġament. Dan jistipula li l-appoġġ uffiċjali għall-ispejjeż lokali ma jistax jaqbeż it-30 % tal-valur tal-kuntratt tal-esportazzjoni (kontenut nazzjonali u provvista minn pajjiż terz). Dawn id-dispożizzjonijiet ġew introdotti fl-2006, meta l-livell massimu ta’ appoġġ uffiċjali żdied minn 15 % għal 30 % tal-valur tal-kuntratt ta’ esportazzjoni. F’dawn l-aħħar deċennji, il-kummerċ globali u x-xejriet tal-produzzjoni evolvew b’mod sinifikanti. Il-ħolqien ta’ katini ta’ valur globali biddel il-mod kif l-esportaturi jiksbu l-provvista: il-kumpaniji li kellhom il-produzzjoni primarja tagħhom f’pajjiż wieħed issa jottimizzaw l-akkwist tagħhom abbażi tal-kosteffiċjenza u d-disponibbiltà ġeografika u prodott wieħed lest ta’ spiss huwa r-riżultat ta’ linji tal-manifattura u tal-assemblaġġ f’diversi pajjiżi. L-industrija tal-esportazzjoni tal-UE ilha li talbet għal aktar flessibbiltà fl-ispejjeż lokali. Il-limitazzjoni attwali fuq l-appoġġ għall-ispejjeż lokali timponi żvantaġġ kompetittiv fuq l-esportaturi tal-UE fir-rigward tal-esportaturi f’pajjiżi mhux marbuta bl-Arranġament.

               Id-Deċiżjoni prevista dwar iż-żieda tal-appoġġ uffiċjali għall-ispejjeż lokali tkun tfisser li l-livell massimu tal-ispiża lokali jiżdied għal 40 % tal-valur tal-kuntratt tal-esportazzjoni f’pajjiżi bi dħul għoli
                  5
                (il-kategorija tal-pajjiż I fl-Arranġament) u għal 50 % f’pajjiżi bi dħul medju u baxx (il-kategorija tal-pajjiż II fl-Arranġament). Id-dispożizzjonijiet dwar l-ispejjeż lokali fil-fehim tas-settur dwar il-krediti tal-esportazzjoni għall-enerġija rinnovabbli, il-mitigazzjoni tat-tibdil fil-klima u l-adattament għalih, u l-proġetti tal-ilma jkunu allinjati mad-dispożizzjonijiet tal-kost lokali fil-korp ewlieni tal-Arranġament. Barra minn hekk, klawżola ta’ reviżjoni, li tipprevedi reviżjoni li għandha ssir tliet snin wara d-dħul fis-seħħ tad-dispożizzjonijiet il-ġodda dwar l-ispejjeż lokali, tiżdied mal-Arranġament.

               Għalhekk, huwa rrakkomandat li l-pożizzjoni tal-Unjoni għandha tapprova d-deċiżjoni prevista tal-Parteċipanti fl-Arranġament permezz ta’ proċedura bil-miktub biex jiżdied l-appoġġ uffiċjali għall-ispejjeż lokali.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti ġuridiċi” jinkludi l-atti li għandhom effetti ġuridiċi skont ir-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  6
               .

               4.1.2.Applikazzjoni għal dan il-każ

               L-att previst huwa kapaċi jinfluwenza b’mod deċiżiv il-kontenut tal-leġiżlazzjoni tal-UE, l-aktar ir-Regolament (UE) Nru 1233/2011 tal-Parlament Ewropew u tal-Kunsill tas- 16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE. Dan għaliex l-Artikolu 2 ta’ dan ir-Regolament jiddikjara li "Il-Kummissjoni għandha tadotta atti delegati skont l-Artikolu 3 sabiex temenda l-Anness II b'riżultat ta’ emendi għal-linji gwida miftiehma mill-Parteċipanti għall-Arranġament".

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika kummerċjali komuni. Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel sub-paragrafu tal-Artikolu 207(4) TFUE flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li d-deċiżjoni prevista tal-Parteċipanti se temenda l-Arranġament, jixraq li tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.

               2021/0059 (NLE)

               Proposta għal

               DEĊIŻJONI TAL-KUNSILL

               dwar id-deċiżjoni li trid tittieħed f’isem l-Unjoni Ewropea rigward id-deċiżjoni prevista tal-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Arranġament dwar Krediti ta’ Esportazzjoni Uffiċjalment Esportati (l-”Arranġament”) huwa legalment vinkolanti fl-UE f’konformità mar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE
                  7
               .

               (2)Il-parteċipanti (il-“Parteċipanti”) għall-Arranġament, fil-145 laqgħa tagħhom fis-17 ta’ Novembru 2020, qablu li jadottaw permezz ta’ proċedura bil-miktub deċiżjoni biex jimmodifikaw l-Arranġament biex jiżdied l-appoġġ uffiċjali għall-krediti tal-esportazzjoni fil-forma ta’ spejjeż lokali.

               (3)Jixraq li tiġi stabbilita l-pożizzjoni li trid tittieħed f’isem l-Unjoni dwar id-deċiżjoni li għandha tiġi adottata mill-Parteċipanti fl-Arranġament permezz ta’ proċedura miktuba, peress li d-deċiżjoni prevista tkun tista’ tinfluwenza b’mod determinanti l-kontenut tad-dritt tal-Unjoni, skont l-Artikolu 2 tar-Regolament (UE) Nru 1233/2011.

               (4)Id-Deċiżjoni prevista biex jiżdied l-appoġġ uffiċjali għall-ispejjeż lokali għandha tadatta d-dispożizzjonijiet dwar l-appoġġ għall-ispejjeż lokali fl-Arranġament għax-xejriet prevalenti tal-kummerċ u l-produzzjoni. Il-ktajjen tal-valur globali biddlu d-deċiżjonijiet tal-esportaturi dwar l-akkwisti u l-biċċa l-kbira tal-esportaturi issa qed jiksbu provvista minn diversi pajjiżi u b’mod li qed jiżdied minn fejn jinsab ix-xerrej. Sabiex l-esportaturi tal-UE jingħataw aktar flessibbiltà u biex ikun hemm strateġiji ottimali ta’ akkwist, il-limitu fuq l-appoġġ uffiċjali għal appoġġ lokali għandu jiżdied minn 30 % għal 40 % tal-valur tal-kuntratt ta’ esportazzjoni f’pajjiżi bi dħul għoli u minn 30 % għal 50 % tal-valur tal-kuntratt ta’ esportazzjoni f’pajjiżi bi dħul medju u baxx,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fi proċedura bil-miktub tal-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tad-deċiżjoni prevista li jiżdied l-appoġġ uffiċjali għall-ispejjeż lokali hija stabbilita fl-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Kif definit fl-Artikolu 5 tal-Konvenzjoni tal-OECD.

                     (2)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326,8.12.2011, p. 45).

                     (3)

                        Fl-imgħoddi, verżjonijiet preċedenti tal-Arranġament tal-OECD kienu diġà ġew trasposti fil-liġi tal-UE permezz ta' Deċiżjonijiet tal-Kunsill.

                     (4)

                        Id-Deċiżjoni tal-Kunsill li tistabbilixxi l-Grupp ta’ Koordinazzjoni tal-Politika għall-Assigurazzjoni ta’ Kreditu, Garanziji ta’ Kreditu u Krediti Finanzjarji, (ĠU 66, 27.10.1960, p. 1339).

                     (5)

                        Iddefinit mill-Bank Dinji fuq bażi annwali skont l-ING per capita.

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (7)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (“ĠU L 326, 8.12.2011, p. 45) (“Ir-Regolament (UE) Nru 1233/2011”).

    ---documentbreak---

               IL-KUMMISSJONI EWROPEA
            Brussell, 11.3.2021
            COM(2021) 114 final
            ANNESSI
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittiehed f'isem l-Unjoni Ewropea fir-rigward tad-deċiżjonijiet previsti tal-Parteċipanti tal-Arranġament dwar Krediti ta' Esportazzjoni Uffiċjalment Appoġġati

               ANNESS

               PROPOSTA

               KAPITOLU II: IT-TERMINI U L-KUNDIZZJONIJIET FINANZJARJI GĦALL-KREDITI TAL-ESPORTAZZJONI

               11.IL-ĦLAS PARZJALI, L-APPOĠĠ MASSIMU UFFIĊJALI U L-ISPEJJEŻ LOKALI

               d)Il-Parteċipanti jistgħu jipprovdu appoġġ uffiċjali għall-ispejjeż lokali bil-kundizzjonijiet li ġejjin:

               1)L-ammont massimu ta’ appoġġ uffiċjali għall-ispejjeż lokali ma għandux jaqbeż:

               –Għall-pajjiżi tal-Kategorija I, 40 % tal-valur tal-kuntratt tal-esportazzjoni.

               –Għall-pajjiżi tal-Kategorija II, 50 % tal-valur tal-kuntratt tal-esportazzjoni.

               2)L-appoġġ uffiċjali għall-ispejjeż lokali m’għandux jingħata b’termini aktar favorevoli/inqas restrittivi minn dawk miftiehma għall-esportazzjonijiet relatati.

               3)Fejn l-appoġġ uffiċjali għall-ispiża lokali jaqbeż il-15 % tal-valur tal-kuntratt ta' esportazzjoni, it-tali appoġġ uffiċjali għandu jkun soġġett għal notifika minn qabel, skont l-Artikolu 48, filwaqt li tiġi speċifikata l-għamla tal-ispejjeż lokali li qegħdin jiġu appoġġjati.

               65.REVIŻJONI TAL-APPOĠĠ UFFIĊJALI GĦALL-ISPEJJEŻ LOKALI

               Il-parteċipanti għandhom jirrevedu d-dispożizzjonijiet dwar l-appoġġ għall-ispejjeż lokali sa mhux aktar tard minn 3 snin mill-approvazzjoni formali.

               ANNESS IV tal-Arranġament

               FTEHIM SETTORJALI DWAR IL-KREDITI GĦALL-ESPORTAZZJONI GĦAL ENERĠIJA RINNOVABBLI, IL-MITIGAZZJONI U L-ADATTAMENT GĦAT-TIBDIL FIL-KLIMA, U PROĠETTI TAL-ILMA

               7. SPEJJEŻ LOKALI

               a)Għal krediti għall-esportazzjoni appoġġjati b'mod uffiċjali relatati ma' kuntratti b'valur ta' mill-inqas SDR 10 miljun, l-appoġġ uffiċjali pprovdut għal kosti lokali ma għandux jaqbeż it-30 % tal-valur tal-kuntratt ta' esportazzjoni.

               b)Għal krediti għall-esportazzjoni appoġġjati b'mod uffiċjali relatati ma' kuntratti b'valur ta' inqas minn SDR 10 miljun:

               1)Għas-setturi elenkati fl-Appendiċi I tal-Ftehim Settorjali, l-appoġġ uffiċjali pprovdut għall-ispejjeż lokali ma jaqbiżx il-45 % tal-valur tal-kuntratt ta' esportazzjoni.

               2)Għas-setturi elenkati fl-Appendiċi II u għall-proġetti tal-ilma ddefiniti fl-Artikolu 4 ta' dan il-Ftehim Settorjali, l-appoġġ uffiċjali pprovdut għall-ispejjeż lokali ma għandux jaqbeż it-30 % tal-valur tal-kuntratt ta' esportazzjoni.

               c)Meta l-appoġġ uffiċjali għall-ispejjeż lokali jaqbeż il-15 % tal-valur tal-kuntratt ta' esportazzjoni, it-tali appoġġ uffiċjali għandu jkun soġġett għal notifika minn qabel, skont l-Artikolu 8 ta' dan il-Ftehim Settorjali, u għandha tiġi speċifikata l-għamla tal-kosti lokali li qegħdin jiġu appoġġjati.


               IL-KUMMISSJONI EWROPEA
            Brussell, 18.3.2021
            COM(2021) 127 final
            2021/0066(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Marittima Internazzjonali matul il-103 sessjoni tal-Kumitat tas-Sikurezza Marittima u s-76 sessjoni tal-Kumitat tal-Protezzjoni tal-Ambjent tal-Baħar dwar l-adozzjoni ta’ emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara, il-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt, il-Kodiċi Internazzjonali għas-Sistemi tas-Sikurezza kontra n-Nirien, u l-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-103 sessjoni tal-Kumitat tas-Sikurezza Marittima (MSC 103) tal-Organizzazzjoni Marittima Internazzjonali, li se ssir virtwalment mill-5 sal-14 ta’ Mejju 2021 u fis-76 sessjoni tal-Kumitat tal-Protezzjoni tal-Ambjent tal-Baħar (MEPC 76) tal-Organizzazzjoni Marittima Internazzjonali, li se ssir virtwalment mis-7 sas-17 ta’ Ġunju 2021. Matul l-MSC 103, huwa previst li jiġu adottati emendi għal:

               –Il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara (il-Konvenzjoni STCW),

               –il-Kodiċi Internazzjonali dwar il-Programm Imtejjeb ta’ Spezzjonijiet waqt il-Kontrolli ta’ Bastimenti ta’ Tagħbija bl-Ingrossa u Tankers taż-Żejt (il-Kodiċi ESP),

               –il-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS)

               Matul l-MEPC 76, huwa previst li jiġu adottati emendi għal:

               –il-Konvenzjoni dwar Sistemi tal-Anti-fouling (il-Konvenzjoni AFS)

               2.Kuntest tal-proposta

               2.1.Il-Konvenzjoni dwar l-Organizzazzjoni Marittima Internazzjonali

               Il-Konvenzjoni dwar l-Organizzazzjoni Marittima Internazzjonali (OMI) tistabbilixxi l-OMI. L-għan tal-OMI huwa li tipprovdi forum għall-kooperazzjoni fil-qasam tar-regolamentazzjoni u l-prattiki relatati ma’ kwistjonijiet tekniċi ta’ kull tip li jaffettwaw it-tbaħħir involut fil-kummerċ internazzjonali. Barra minn hekk, għandha l-għan li tħeġġeġ l-adozzjoni ġenerali tal-ogħla standards prattikabbli fi kwistjonijiet li jikkonċernaw is-sikurezza marittima, l-effiċjenza tan-navigazzjoni u l-prevenzjoni u l-kontroll tat-tniġġis tal-baħar mill-vapuri, filwaqt li tippromwovi kondizzjonijiet ekwivalenti ta’ kompetizzjoni. Din għandha tittratta wkoll kwistjonijiet amministrattivi u legali relatati.

               Il-Konvenzjoni daħlet fis-seħħ fis-17 ta’ Marzu 1958.

               L-Istati Membri kollha huma partijiet għall-Konvenzjoni.

               L-Istati Membri kollha huma partijiet għall-Konvenzjoni Internazzjonali għall-Prevenzjoni tat-Tniġġis minn Vapuri (“MARPOL”), 1973, li daħlet fis-seħħ fit-2 ta’ Ottubru 1983 u għall-Anness VI, li daħal fis-seħħ fit-18 ta’ Mejju 2005. L-Unjoni mhijiex parti għal MARPOL.

               L-Istati Membri kollha huma partijiet għall-Konvenzjoni Internazzjonali għas-Salvagwardja tal-Ħajja Umana fuq il-Baħar (“SOLAS”) tal-1974, li daħlet fis-seħħ fil-25 ta’ Mejju 1980. L-Unjoni mhijiex parti għal SOLAS.

               Il-Kodiċi Internazzjoni tas-Sikurezza għall-Vapuri li jużaw Gassijiet jew Karburanti b'Punt ta' Fjammabilità Baxx (il-Kodiċi IGF) sar obbligatorju skont il-Konvenzjoni SOLAS. L-għan tiegħu huwa li jipprovdi standard internazzjonali għall-vapuri li joperaw bil-gass jew b’likwidi b’punt ta’ fjammabilità baxx bħala karburant. Il-Kodiċi jindirizza l-oqsma kollha li jeħtieġu kunsiderazzjoni speċjali għall-użu tal-gass jew ta’ likwidi b’punt ta’ fjammabilità baxx bħala karburant. Dan jipprovdi kriterji għall-arranġament u għall-installazzjoni ta’ makkinarju għal skopijiet ta’ propulsjoni u għal skopijiet awżiljarji, li juża l-gass naturali bħala karburant, li se jkollu livell ekwivalenti ta’ integrità f’termini ta’ sikurezza, affidabilità u dipendenza bħal dak li jista’ jinkiseb b’makkinarju ewlieni u awżiljarju ġdid u komparabbli li jaħdem biż-żejt konvenzjonali.

               2.2.L-Organizzazzjoni Marittima Internazzjonali

               L-Organizzazzjoni Marittima Internazzjonali (OMI) hija l-aġenzija speċjalizzata tan-Nazzjonijiet Uniti responsabbli għas-sikurezza u s-sigurtà tat-tbaħħir u għall-prevenzjoni tat-tniġġis tal-baħar mill-vapuri. Hija l-awtorità li tistabbilixxi l-istandards globali għas-sikurezza, għas-sigurtà u għall-prestazzjoni ambjentali tat-tbaħħir internazzjonali. Ir-rwol prinċipali tagħha huwa li toħloq qafas regolatorju għall-industrija tat-tbaħħir li jkun ġust u effettiv, u li jiġi adottat u implimentat b’mod universali.

               Is-sħubija fl-OMI hija miftuħa għall-Istati kollha u l-Istati Membri kollha tal-UE huma membri tal-OMI. Ir-relazzjonijiet tal-UE mal-OMI huma bbażati b’mod partikolari fuq il-Ftehim għall-Kooperazzjoni u l-Kollaborazzjoni konkluż bejn l-Organizzazzjoni Konsultattiva Marittima Intergovernattiva (IMCO) u l-Kummissjoni tal-Komunitajiet Ewropej fl-1974.

               Il-Kumitat tas-Sikurezza Marittima tal-OMI huwa magħmul mill-Membri kollha tal-OMI u jiltaqa’ mill-inqas darba fis-sena. Dan jittratta kwalunkwe kwistjoni fil-kamp ta’ applikazzjoni tal-Organizzazzjoni relatata mal-għajnuniet għan-navigazzjoni, mal-kostruzzjoni u mat-tagħmir tal-bastimenti, mal-persunal mil-lat ta’ sikurezza, mar-regoli għall-prevenzjoni ta’ kolliżjonijiet, mal-ġarr ta’ merkanzija perikoluża, mal-proċeduri u r-rekwiżiti tas-sikurezza marittima, mal-informazzjoni idrografika, mal-ġurnali ta’ abbord u mar-reġistri tan-navigazzjoni, mal-investigazzjoni ta’ diżgrazzji marittimi, mas-salvataġġ, u ma’ kwalunkwe kwistjoni oħra li taffettwa direttament is-sikurezza marittima.

               Il-Kumitat tal-Protezzjoni tal-Ambjent tal-Baħar tal-OMI huwa magħmul ukoll mill-Membri kollha tal-OMI u jiltaqa’ mill-inqas darba fis-sena. Dan jindirizza kwistjonijiet ambjentali li jaqgħu fil-kamp ta’ applikazzjoni tal-Organizzazzjoni fir-rigward tal-kontroll u l-prevenzjoni tat-tniġġis mill-bastimenti koperti mit-trattat ta’ MARPOL, inkluż iż-żejt, il-kimiċi li jinġarru bl-ingrossa, id-dranaġġ, l-iskart u l-emissjonijiet mill-vapuri fl-arja, inklużi s-sustanzi li jniġġsu l-arja u l-emissjonijiet ta’ gassijiet b’effett ta’ serra. Kwistjonijiet oħra koperti jinkludu l-ġestjoni tal-ilma tas-saborra, is-sistemi tal-anti-fouling, ir-riċiklaġġ tal-bastimenti, l-istat ta’ preparazzjoni u ta’ rispons għat-tniġġis, u l-identifikazzjoni ta’ żoni speċjali u ta’ żoni tal-baħar li huma partikolarment sensittivi.

               Kemm il-Kumitat tas-Sikurezza Marittima kif ukoll il-Kumitat tal-Protezzjoni tal-Ambjent tal-Baħar tal-OMI jipprovdu mekkaniżmi għat-twettiq ta’ kwalunkwe dmir assenjat lilhom mill-Konvenzjoni tal-OMI, mill-Assemblea tal-OMI jew mill-Kunsill tal-OMI, jew kwalunkwe dmir fil-kamp ta’ applikazzjoni msemmi hawn fuq li jista’ jiġi assenjat lilhom minn jew skont kwalunkwe strument internazzjonali ieħor, u aċċettat mill-OMI. Id-deċiżjonijiet tal-Kumitat tas-Sikurezza Marittima u tal-Kumitat tal-Protezzjoni tal-Ambjent tal-Baħar, u tal-korpi sussidjarji tagħhom jiġu adottati mill-maġġoranza tal-Membri tagħhom.

               2.3.L-atti previsti tal-Kumitat tas-Sikurezza Marittima tal-OMI

               Mill-5 sal-14 ta’ Mejju 2021, l-MSC 103 għandu jadotta emendi għall-Konvenzjoni u l-Kodiċi STCW, il-Kodiċi ESP, il-Kodiċi FSS, il-Kapitolu III ta’ SOLAS u l-Kodiċi LSA.

               L-għan tal-emendi previsti għar-regolament 1/1 tal-Konvenzjoni STCW huwa li tiġi inkluża definizzjoni ta’ “vultaġġ għoli” u għat-taqsima A-1/1 tal-Kodiċi STCW huwa li tiġi emendata d-definizzjoni ta’ “livell operazzjonali” biex tiġi inkluża l-kapaċità ta’ “uffiċjal elettrotekniku”.

               L-għan tal-emendi previsti għall-Anness 2 tal-Parti A tal-Anness B tal-Kodiċi ESP tal-2011 huwa li l-kejl tal-ħxuna tat-tankers taż-żejt b’buq doppju jiġi ristrett għal żoni ta’ suspett biss fl-ewwel stħarriġ ta’ tiġdid.

               L-għan tal-emendi previsti għall-Kapitolu 9 tal-Kodiċi tas-Sistemi tas-Sikurezza kontra n-Nirien (FSS) huwa li tiġi ċċarata l-aċċettazzjoni tal-iżolament tal-ħsarat f’taqsima identifikabbli inqas kumplessa u inqas għalja għal sistemi ta’ ditekters tan-nar identifikabbli individwalment li jiġu installati fuq il-vapuri tal-merkanzija u fuq il-gallariji tal-kabini tal-vapuri tal-passiġġieri.

               2.4.L-att previst tal-Kumitat tal-Protezzjoni tal-Ambjent tal-Baħar tal-OMI

               Mill-10 sas-17 ta’ Ġunju 2021, l-MEPC 76 għandu jadotta emendi għall-Konvenzjoni AFS. L-għan tal-emendi previsti huwa li jiġi inkluż iċ-ċibutrin fil-lista ta’ sustanzi tal-anti-fouling ipprojbiti. Dan huwa riżultat ta’ inizjattiva tal-UE.

               3.Il-pożizzjoni li għandha tittieħed f’isem l-Unjoni

               3.1.Emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara

               Matul is-sitt sessjoni tas-Sottokumitat għall-Element Uman, it-Taħriġ u l-Għassa (HTW 6), li saret f’Londra mid-29 ta’ April sat-3 ta’ Mejju 2019, is-Sottokumitat aċċetta talba mill-ITF li tipproponi li jiġi ċċarat il-livell operazzjonali tal-funzjonijiet ta’ “uffiċjal elettrotekniku” fid-definizzjoni ta’ “livell operazzjonali” fit-taqsima A-I/1 tal-Kodiċi STCW (Definizzjonijiet u kjarifiki) u l-inklużjoni ta’ definizzjoni ġdida tat-terminu “vultaġġ għoli” f’din it-taqsima.

               Sussegwentement, is-Sottokumitat qabel fuq l-abbozz ta’ definizzjoni ta’ “vultaġġ għoli” li għandha tiġi inkluża fir-regolament STCW I/1, kif stabbilit fl-anness 7 tal-HTW 6/13 għas-sottomissjoni lill-MSC 102 għall-approvazzjoni bil-għan li tiġi adottata. Is-Sottokumitat qabel ukoll fuq l-abbozz ta’ emenda għat-taqsima A-I/1 tal-Kodiċi STCW dwar l-inklużjoni tal-kapaċità “uffiċjal elettrotekniku” fid-definizzjoni ta’ “livell operazzjonali”, bħala emenda konsegwenzjali għall-introduzzjoni ta’ din il-kapaċità bħala parti mill-Emendi ta’ Manila tal-2010, kif stabbilit fl-anness 8 tal-HTW 6/13, għas-sottomissjoni lill-MSC 102 għall-approvazzjoni bil-għan li tiġi adottata.

               L-MSC 102 approva l-emendi u l-paragrafi 13.9 u 13.10 tar-rapport tal-MSC 102 (MSC 102/24) jindikaw li huwa previst li l-emendi jiġu adottati fl-MSC 103.

               L-Unjoni jenħtieġ li tappoġġa dawn l-emendi peress li dawn jiċċaraw il-livell operazzjonali tal-funzjonijiet ta’ “uffiċjal elettrotekniku” u jintroduċu definizzjoni komuni tat-terminu “vultaġġ għoli”

               3.2.Emendi għall-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt (il-Kodiċi ESP)

               Fis-seba’ sessjoni tiegħu, is-Sottokumitat għad-Disinn u għall-Kostruzzjoni tal-Bastimenti kkunsidra proposta mill-IACS, appoġġata minn studju, biex jiġi emendat l-anness 2 tal-parti A tal-anness B tal-Kodiċi ESP tal-2011, kif emendat mir-riżoluzzjoni MSC.461(101), fejn ikun biżżejjed li jiġu kkunsidrati biss żoni ta’ suspett għall-kejl tal-ħxuna fl-ewwel stħarriġ ta’ tiġdid ta’ tankers taż-żejt b’buq doppju. Wara diskussjoni qasira, is-Sottokumitat qabel li jabbozza emendi għall-Kodiċi ESP tal-2011, kif stabbilit fl-anness 7, għas-sottomissjoni lill-MSC 102 bil-għan li jiġu approvati u sussegwentement adottati.

               L-MSC 102 approva l-emendi u l-paragrafu 17.24 tar-rapport tal-MSC (MSC 102/24) jindika li huwa previst li l-emendi jiġu adottati fl-MSC 103. Din il-kwistjoni kienet diġà inkluża fid-dokument informali tal-UE għall-MSC 102.

               L-Unjoni jenħtieġ li tappoġġa dawn l-emendi peress li jippermettu lill-IACS tiffoka fuq żoni ta’ suspett għall-kejl tal-ħxuna ta’ tankers taż-żejt b’buq doppju.

               3.3.Emendi għall-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS).

               L-MSC 98 kien jinkludi output ġdid dwar “Emendi għall-kapitolu 9 tal-Kodiċi FSS għar-rekwiżiti tal-iżolament tal-ħsarat għall-vapuri tal-merkanzija u l-gallariji tal-kabini tal-vapuri tal-passiġġieri mgħammra b’sistemi ta’ detetturi tan-nar identifikabbli individwalment” fl-aġenda biennali tal-2018-2019 tas-Sottokumitat u fl-aġenda proviżorja għall-SSE 6, bil-għan li dawn jitlestew sal-2020 (MSC 98/23, il-paragrafu 20.34).

               Fis-7 sessjoni tiegħu, is-Sottokumitat dwar is-Sistemi u t-Tagħmir tal-Vapuri (SSE) qabel mal-abbozz ta’ emendi għall-kapitolu 9 tal-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS) u l-abbozz ta’ riżoluzzjoni assoċjat tal-MSC, kif stabbilit fl-Anness 3 tar-rapport tiegħu SSE 7/21 bil-għan li jiġi approvat mill-MSC 102.

               L-MSC 102 approva l-abbozz ta’ emendi għall-kapitolu 9 tal-Kodiċi FSS, u l-paragrafu 19.8 tar-rapport tal-MSC (MSC 102/24) jindika li huwa previst li l-emendi jiġu adottati fl-MSC 103.

               L-Unjoni jenħtieġ li tappoġġa dawn l-emendi peress li jakkomodaw sistemi, li jikkombinaw is-sikurezza mtejba ta’ detetturi tan-nar identifikabbli individwalment, li huma meħtieġa għall-vapuri tal-passiġġieri, bl-iżolament tal-ħsarat f’taqsima identifikabbli inqas kumplessa u inqas għalja, li huma aċċettabbli għall-vapuri tal-merkanzija u l-gallariji tal-kabini tal-vapuri tal-passiġġieri biss.

               3.4.Emendi għall-Konvenzjoni dwar Sistemi tal-Anti-fouling

               L-MEPC 71 aċċetta t-talba tal-UE li tipproponi output ġdid biex jiġi emendat l-Anness 1 għall-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti (AFS), 2001, biex jiġu inklużi kontrolli fuq iċ-ċibutrin u ressaqha għall-ħames sessjoni tas-Sottokumitat għall-Prevenzjoni u l-Kontroll tat-Tniġġis (PPR 5) għall-kunsiderazzjoni.

               L-MEPC 73 innota li l-PPR 5, wara li għall-ewwel qabel li l-proposta inizjali li jiġi emendat l-anness 1 għall-Konvenzjoni AFS biex jiġu inklużi kontrolli fuq iċ-ċibutrin, kif sottomessa f’isem l-Unjoni fid-dokument PPR 5/19 flimkien mal-informazzjoni li tinsab fid-dokument PPR 5/INF.9, issodisfat ir-rekwiżiti tal-anness 2 għall-Konvenzjoni AFS, kien qabel li kien meħtieġ rieżami aktar dettaljat taċ-ċibutrin.

               Wara diskussjonijiet fil-PPR 7, is-Sottokumitat qabel ma’ (1) l-abbozz ta’ emenda għall-Anness 1 (Kontrolli fuq sistemi tal-anti-fouling) għall-Konvenzjoni AFS biex jiġu inklużi kontrolli fuq iċ-ċibutrin, kif stabbilit fl-anness 1 għall-anness 6, għall-kunsiderazzjoni mill-MEPC 75, bil-għan li jiġu riżolti d-dati effettivi attwalment fil-parentesi kwadri u l-approvazzjoni sussegwenti; u (2) l-abbozz ta’ emendi għall-Anness 4 (Rekwiżiti tal-istħarriġ u taċ-ċertifikazzjoni għal sistemi tal-anti-fouling) għall-Konvenzjoni AFS, inkluż l-abbozz ta’ emendi għall-formola mudell taċ-Ċertifikat Internazzjonali tas-Sistema tal-Anti-fouling, għall-kunsiderazzjoni mill-MEPC 75, bil-għan li jiġu approvati.

               L-MEPC 75 iffinalizza t-test tal-emendi għall-Konvenzjoni AFS u l-paragrafu 10.17 tar-rapport tal-MEPC (MEPC 75/18) jindika li huwa previst li l-emendi jiġu adottati fl-MEPC 76. Il-pożizzjoni li jiġu appoġġati dawn l-emendi ġiet inkluża fid-dokument informali tal-UE għall-MEPC 75.

               L-Unjoni bdiet is-sejħa għal projbizzjoni globali fuq din is-sustanza tal-anti-fouling, li issa ġiet ipprojbita milli tinbiegħ fl-UE. Għalhekk, l-Unjoni jenħtieġ li tappoġġa dawn l-emendi, peress li se jintroduċu projbizzjoni globali ta’ din is-sustanza, u b’hekk jintlaħaq l-għan tal-UE.

               3.5.Il-leġiżlazzjoni rilevanti tal-UE u l-kompetenza tal-UE

               3.5.1.Emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara

               Id-Direttiva 2008/106/KE
                  1
                tirrikjedi li l-Istati Membri jiżguraw li l-baħħara jiġu mħarrġa bħala minimu f’konformità mar-rekwiżiti tal-Konvenzjoni STCW u japplikaw il-parti A obbligatorja tal-Kodiċi STCW. L-Artikolu 1, il-paragrafi 6 u 7 tad-Direttiva li jindikaw ir-responsabbiltajiet għal kwistjonijiet elettriċi għal uffiċjali speċifiċi tal-vapuri, u r-Regolament III/5 tal-Kapitolu I tal-Anness I, li jirreferi għall-funzjoni speċifika tal-inġinerija elettrika, elettronika u ta’ kontroll, li għaliha jiġu assenjati l-ħiliet speċifikati fl-istandards ta’ kompetenza huma partikolarment rilevanti fil-każ inkwistjoni. L-emendi li għandhom jiġu adottati fl-MSC 103, li jintroduċu bidliet fil-Parti A tal-Kodiċi STCW, se jaffettwaw ir-rekwiżiti tad-Direttiva.

               3.5.2.Emendi għall-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt

               L-Artikoli 5 u 6 tar-Regolament (UE) Nru 530/2012 tal-Parlament Ewropew u tal-Kunsill
                  2
                jagħmlu l-applikazzjoni tal-Iskema ta’ Valutazzjoni tal-Kundizzjoni (CAS) tal-OMI obbligatorja għal tankers taż-żejt b’buq wieħed li għandhom aktar minn 15-il sena. Il-Programm Imtejjeb ta’ Spezzjonijiet waqt il-kontrolli ta’ Bastimenti ta’ Tagħbija bl-Ingrossa u Tankers taż-Żejt jew il-Programm Imtejjeb ta’ Spezzjonijiet (ESP) jispeċifika kif għandha ssir din il-valutazzjoni intensifikata. Peress li l-CAS tuża l-ESP bħala l-għodda biex tilħaq l-għan tagħha, kwalunkwe bidla fl-ispezzjonijiet tal-ESP, bħall-emendi attwali biex l-istħarriġ jiffoka biss fuq żoni ta’ suspett għall-kejl tal-ħxuna fl-ewwel stħarriġ ta’ tiġdid ta’ tankers taż-żejt b’buq doppju se jkunu applikabbli awtomatikament permezz tar-Regolament (UE) Nru 530/2012.

               3.5.3.Emendi għall-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS)

               L-Artikolu 6(2)(a)(i) tad-Direttiva 2009/45/KE dwar regoli u standards ta’ sigurtà għal vapuri tal-passiġġieri
                  3
                japplika SOLAS, kif emendata, għall-vapuri tal-passiġġieri tal-Klassi A. Il-Kodiċi FSS isir obbligatorju għall-vapuri tal-passiġġieri permezz ta’ SOLAS.

               Għalhekk, l-emendi għall-Kodiċi FSS li għandhom jiġu adottati fl-MSC 103, jaffettwaw ir-rekwiżiti applikabbli permezz tad-Direttiva 2009/45/KE.

               3.5.4.Emendi għall-Konvenzjoni dwar Sistemi tal-Anti-fouling

               Ir-Regolament tal-UE dwar il-Prodotti Bijoċidali (UE) Nru 528/2012
                  4
                jirregola t-tqegħid fis-suq u l-użu ta’, inter alia, prodotti tal-anti-fouling. Wara r-riżultat ta’ diversi studji xjentifiċi u r-rieżami bejn il-pari mwettaq fil-livell tal-UE, il-Kummissjoni adottat id-Deċiżjoni ta’ Implimentazzjoni (UE) 2016/107 tas-27 ta’ Jannar 2016
                  5
                li effettivament tipprojbixxi t-tqegħid fis-suq kif ukoll l-użu ta’ żebgħa tal-anti-fouling li fiha ċ-ċibutrin fl-Istati Membri kollha tal-UE u fl-Istati taż-ŻEE. Għalhekk, l-emendi għall-Konvenzjoni dwar is-Sistemi tal-Anti-fouling se jaffettwaw ir-Regolament (UE) 528/2012.

               3.5.5.Il-kompetenza tal-UE

               L-emendi għall-Parti A tal-Kodiċi STCW jaffettwaw id-dritt tal-Unjoni permezz tal-applikazzjoni tad-Direttiva 2008/106/KE.

               L-emendi għall-Kodiċi ESP jaffettwaw id-dritt tal-Unjoni permezz tal-applikazzjoni tar-Regolament (UE) 530/2012.

               L-emendi għall-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS) jaffettwaw id-dritt tal-Unjoni permezz tal-applikazzjoni tal-Artikolu 6(2)(a)(i) tad-Direttiva 2009/45/KE.

               L-emendi għall-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti jaffettwaw id-dritt tal-Unjoni permezz tal-applikazzjoni tar-Regolament (UE) 528/2012.

               Għalhekk, l-Unjoni għandha kompetenza esklużiva bis-saħħa tal-aħħar parti tal-Artikolu 3(2) tat-TFUE u, għalhekk, huwa meħtieġ li tiġi stabbilita l-pożizzjoni tal-Unjoni dwar l-atti li jadottaw l-emendi msemmija hawn fuq.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hijiex membru tas-sede jew ta’ parti għall-ftehim
                  6
               .

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  7
               .

               4.1.2.Applikazzjoni għall-każ preżenti

               Il-Kumitat tas-Sikurezza Marittima u l-Kumitat tal-Protezzjoni tal-Ambjent tal-Baħar tal-OMI huma korpi stabbiliti bi ftehim, il-Konvenzjoni dwar l-Organizzazzjoni Marittima Internazzjonali.

               L-atti li dawn iż-żewġ kumitati tal-OMI huma mitluba jadottaw jikkostitwixxu atti li għandhom effetti legali. L-atti previsti jistgħu jinfluwenzaw b’mod deċiżiv il-kontenut tal-leġiżlazzjoni tal-UE li ġejja, jiġifieri:

               –Id-Direttiva (UE) 2008/106 tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara. Dan minħabba li d-Direttiva tapplika l-Parti A tal-Kodiċi STCW.

               –Ir-Regolament (UE) Nru 530/2012 tal-Parlament Ewropew u tal-Kunsill tat-13 ta’ Ġunju 2012 dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed. Dan minħabba li r-Regolament jagħmel obbligatorju l-applikazzjoni tal-Iskema ta’ Valutazzjoni tal-Kundizzjoni (CAS) tal-OMI għal tankers taż-żejt b’buq wieħed li għandhom aktar minn 15-il sena. Il-Programm Imtejjeb ta’ Spezzjonijiet waqt il-kontrolli ta’ Bastimenti ta’ Tagħbija bl-Ingrossa u Tankers taż-Żejt jew il-Programm Imtejjeb ta’ Spezzjonijiet (ESP) jispeċifika kif għandha ssir din il-valutazzjoni intensifikata. Peress li l-CAS tuża l-ESP bħala l-għodda biex tilħaq l-għan tagħha, kwalunkwe bidla fl-ispezzjonijiet tal-ESP se tkun applikabbli awtomatikament permezz tar-Regolament (UE) Nru 530/2012.

               –Id-Direttiva 2009/45/KE tal-Parlament Ewropew u tal-Kunsill dwar regoli u standards ta’ sigurtà għal vapuri tal-passiġġieri. Dan minħabba li d-Direttiva 2009/45 tistabbilixxi li l-vapuri tal-passiġġieri tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS, kif emendata. Il-Kodiċi FSS isir obbligatorju permezz tal-Konvenzjoni SOLAS.

               –Ir-Regolament (UE) 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali. Dan minħabba li r-Regolament jipprojbixxi t-tqegħid fis-suq kif ukoll l-użu ta’ żebgħa tal-anti-fouling li fiha ċ-ċibutrin fl-Istati Membri kollha tal-UE u fl-Istati taż-ŻEE.

               Għalhekk, l-emendi għal

               –il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara

               –il-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt

               –il-Kodiċi Internazzjonali għas-Sistemi tas-Sikurezza kontra n-Nirien (il-Kodiċi FSS),

               –il-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti

               jaffettwaw id-dritt tal-Unjoni permezz tal-applikazzjoni tad-Direttiva (UE) 2008/106 tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara; ir-Regolament (UE) Nru 530/2012 tal-Parlament Ewropew u tal-Kunsill tat-13 ta’ Ġunju 2012 dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed; id-Direttiva 2009/45/KE tal-Parlament Ewropew u tal-Kunsill tas-6 ta’ Mejju 2009 dwar regoli u standards ta’ sigurtà għal vapuri tal-passiġġieri; u r-Regolament (UE) 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali, rispettivament.

               L-atti previsti ma jissupplimentawx jew ma jemendawx il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva sabiex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawk il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst jirrigwardaw it-trasport marittimu. Għalhekk, il-bażi ġuridika sostantiva tad-deċiżjoni proposta hija l-Artikolu 100(2) tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2021/0066 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Marittima Internazzjonali matul il-103 sessjoni tal-Kumitat tas-Sikurezza Marittima u s-76 sessjoni tal-Kumitat tal-Protezzjoni tal-Ambjent tal-Baħar dwar l-adozzjoni ta’ emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara, il-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt, il-Kodiċi Internazzjonali għas-Sistemi tas-Sikurezza kontra n-Nirien, u l-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar l-Organizzazzjoni Marittima Internazzjonali (“OMI”) daħlet fis-seħħ fis-17 ta’ Marzu 1958.

               (2)L-OMI hija aġenzija speċjalizzata tan-Nazzjonijiet Uniti responsabbli għas-sikurezza u s-sigurtà tat-tbaħħir u għall-prevenzjoni tat-tniġġis tal-baħar u tal-arja mill-vapuri. L-Istati Membri kollha tal-Unjoni huma membri tal-OMI. L-Unjoni mhijiex membru tal-OMI.

               (3)Skont l-Artikolu 28(b) tal-Konvenzjoni dwar l-OMI, il-Kumitat tas-Sikurezza Marittima jista’ jadotta emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara (“Konvenzjoni STCW”)
                  8
                u għall-Konvenzjoni Internazzjonali għas-Salvagwardja tal-Ħajja Umana fuq il-Baħar (“il-Konvenzjoni SOLAS”)
                  9
               .

               (4)Skont l-Artikolu 38(a) tal-Konvenzjoni dwar l-OMI, il-Kumitat tal-Protezzjoni tal-Ambjent tal-Baħar jista’ jadotta emendi għall-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti (“Konvenzjoni AFS”)
                  10
               .

               (5)Il-Kumitat tas-Sikurezza Marittima, matul il-103 sessjoni tiegħu mill-5 sal-14 ta’ Mejju 2021, għandu jadotta emendi għall-Konvenzjoni STCW, il-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt (il-Kodiċi ESP) u l-Kodiċi Internazzjonali għas-Sistemi tas-Sikurezza Kontra n-Nirien (il-Kodiċi FSS).

               (6)Il-Kumitat tal-Protezzjoni tal-Ambjent tal-Baħar, matul is-76 sessjoni tiegħu mill-10 sas-17 ta’ Ġunju 2021, għandu jadotta emendi għall-Konvenzjoni AFS.

               (7)Huwa xieraq li tiġi stabbilita l-pożizzjoni li għandha tittieħed f’isem l-Unjoni matul il-103 sessjoni tal-Kumitat tas-Sikurezza Marittima, peress li l-emendi għall-STCW, għall-Kodiċi ESP u għall-Kodiċi FSS se jkunu jistgħu jinfluwenzaw b’mod deċiżiv il-kontenut tad-dritt tal-Unjoni, jiġifieri d-Direttiva 2008/106/KE tal-Parlament Ewropew u tal-Kunsill
                  11
               , ir-Regolament (UE) 530/2012 tal-Parlament Ewropew u tal-Kunsill
                  12
                u d-Direttiva 2009/45/KE tal-Parlament Ewropew u tal-Kunsill
                  13
               , rispettivament.

               (8)L-emendi għall-Parti A tal-Kodiċi STCW tal-Konvenzjoni STCW jiċċaraw il-livell operazzjonali tal-funzjonijiet ta’ “uffiċjal elettrotekniku” u jintroduċu definizzjoni komuni tat-terminu “vultaġġ għoli”. Għalhekk, l-Unjoni jenħtieġ li tappoġġa dawk l-emendi minħabba li jiċċaraw il-funzjonijiet ta’ persuni li jaħdmu abbord, u b’hekk jipprovdu aktar ċarezza dwar ir-responsabbiltajiet u l-kompiti differenti.

               (9)L-emendi għall-Anness 2 tal-parti A tal-Anness B tal-Kodiċi ESP jippermettu lis-surveyors jiffokaw fuq żoni ta’ suspett għall-kejl tal-ħxuna ta’ tankers taż-żejt b’buq doppju. Għalhekk, l-Unjoni jenħtieġ li tappoġġa dawk l-emendi minħabba li dawn se jżidu s-sikurezza fuq il-baħar u jnaqqsu r-riskju ta’ tixrid f’każ ta’ aċċidenti.

               (10)L-emendi għall-Kapitolu 9 tal-Kodiċi FSS jakkomodaw sistemi, li jikkombinaw is-sikurezza mtejba ta’ detetturi tan-nar identifikabbli individwalment, li huma meħtieġa għall-vapuri tal-passiġġieri, bl-iżolament tal-ħsarat f’taqsima identifikabbli inqas kumplessa u inqas għalja, li huma aċċettabbli għall-vapuri tal-merkanzija u l-gallarija tal-kabini tal-vapuri tal-passiġġieri biss. Għalhekk, l-Unjoni jenħtieġ li tappoġġa dawk l-emendi minħabba li se jwasslu għal protezzjoni aħjar tal-persuni abbord f’każ ta’ nirien.

               (11)Huwa xieraq li tiġi stabbilita l-pożizzjoni li għandha tittieħed f’isem l-Unjoni matul is-76 sessjoni tal-Kumitat tal-Protezzjoni tal-Ambjent tal-Baħar, peress li l-emendi għall-Annessi 1 u 4 tal-Konvenzjoni AFS se jkunu jistgħu jinfluwenzaw b’mod deċiżiv il-kontenut tad-dritt tal-Unjoni, ir-Regolament (UE) 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali.

               (12)L-emendi għall-Annessi 1 u 4 tal-Konvenzjoni AFS jiżguraw projbizzjoni globali fuq is-sustanza tal-anti-fouling, iċ-ċibutrin, li diġà hija pprojbita milli tinbiegħ fl-Unjoni.

               (13)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Kumitat tas-Sikurezza tal-Baħar u tal-Kumitat tal-Protezzjoni tal-Ambjent Marittimu tal-OMI, li jaġixxu b’mod konġunt,

               ADOTTA DIN ID-DEĊIŻJONI:

               Artikolu 1

               Il-pożizzjonijiet li għandhom jittieħdu f’isem l-Unjoni fil-103 sessjoni tal-Kumitat tas-Sikurezza Marittima tal-Organizzazzjoni Marittima Internazzjonali (“OMI”) għandhom ikunu li jaqblu ma’:

               (a)l-adozzjoni tal-emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara stabbiliti fl-Annessi 7 u 8 tad-dokument tal-OMI MSC 102/24;

               (b)l-adozzjoni tal-emendi għall-Kodiċi Internazzjonali dwar il-programm imtejjeb ta’ spezzjonijiet waqt il-kontrolli ta’ Bastimenti ta’ tagħbija bl-ingrossa u Tankers taż-żejt, stabbiliti fl-Anness 15 tad-dokument tal-OMI MSC 102/24; u

               (c)l-adozzjoni tal-emendi għall-Kodiċi Internazzjonali għas-Sistemi tas-Sikurezza kontra n-Nirien stabbiliti fl-Anness 20 tad-dokument tal-OMI MSC 102/24.

               Artikolu 2

               Il-pożizzjoni li għandha tittieħed f’isem l-Unjoni fis-76 sessjoni tal-Kumitat tal-Protezzjoni tal-Ambjent tal-Baħar tal-OMI għandha tkun waħda li taqbel mal-adozzjoni tal-emendi għall-Konvenzjoni Internazzjonali dwar il-Kontroll tas-Sistemi tal-Anti-fouling ta’ Ħsara fuq il-Bastimenti, stabbiliti fl-Anness 7 tad-dokument tal-OMI MEPC 75/18.

               Artikolu 3

               1.Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kumitat tas-Sikurezza Marittima tal-OMI, li jaġixxu b’mod konġunt.

               2.Il-pożizzjoni msemmija fl-Artikolu 2 għandha tiġi espressa mill-Istati Membri tal-Unjoni li huma membri tal-Kumitat tal-Protezzjoni tal-Ambjent tal-Baħar tal-OMI, li jaġixxu b’mod konġunt.

               Artikolu 4

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU L 323, 3.12.2008, p. 33–61

                     (2)

                        ĠU L 172, 30.6.2012, p. 3–9

                     (3)

                        ĠU L 163, 25.6.2009, p. 1–140

                     (4)

                        ĠU L 167, 27.6.2012, p. 1–123

                     (5)

                        ĠU L 21, 28.1.2016, p. 81–82

                     (6)

                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafu 64.

                     (7)

                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.

                     (8)

                        Il-Konvenzjoni STCW daħlet fis-seħħ fit-28 ta’ April 1984.

                     (9)

                        Il-Konvenzjoni SOLAS daħlet fis-seħħ fil-25 ta’ Mejju 1980.

                     (10)

                        Il-Konvenzjoni AFS daħlet fis-seħħ fis-17 ta’ Settembru 2008.

                     (11)

                        Id-Direttiva 2008/106/KE tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara (ĠU L 323, 3.12.2008, p. 33).

                     (12)

                        Ir-Regolament (UE) Nru 530/2012 tal-Parlament Ewropew u tal-Kunsill tat-13 ta’ Ġunju 2012 dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed (ĠU L 172, 30.6.2012, p. 3).

                     (13)

                        Id-Direttiva 2009/45/KE tal-Parlament Ewropew u tal-Kunsill tas-6 ta’ Mejju 2009 dwar regoli u standards ta’ sigurtà għal vapuri tal-passiġġieri (ĠU L 163, 25.6.2009, p. 1).


               IL-KUMMISSJONI EWROPEA
            Brussell, 21.6.2021
            COM(2021) 314 final
            2021/0147(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ stabbilit bil-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam fir-rigward tal-adozzjoni tar-Regoli ta’ Proċedura tal-Kumitat għall-Kummerċ

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat għall-Kummerċ stabbilit mill-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam (“il-Ftehim”), b’rabta mal-adozzjoni prevista tar-Regoli ta’ Proċedura tal-Kumitat għall-Kummerċ.

               2.Kuntest tal-proposta

               2.1.Il-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam

               Il-Ftehim jistabbilixxi żona ta’ kummerċ ħieles bejn l-Unjoni u l-Vjetnam. L-għanijiet tiegħu huma li jilliberalizza u jiffaċilita l-kummerċ u l-investiment bejn il-Partijiet. Dawn l-għanijiet huma parti mid-determinazzjoni usa’ tal-Partijiet li jsaħħu r-relazzjonijiet ekonomiċi, kummerċjali u tal-investiment tagħhom, f’konformità mal-għan tal-iżvilupp sostenibbli u biex jippromwovu l-kummerċ u l-investiment skont il-Ftehim b’mod li jirrikonoxxi l-livelli għoljin tal-protezzjoni tal-ambjent u tal-ħaddiema u l-istandards u l-ftehimiet internazzjonalment rikonoxxuti rilevanti. Il-Ftehim daħal fis-seħħ fl-1 ta’ Awwissu 2020.

               2.2.Il-Kumitat għall-Kummerċ

               L-Artikolu 17.1 tal-Ftehim jistabbilixxi l-Kumitat għall-Kummerċ. L-Artikolu 17.2 tal-Ftehim jistabbilixxi ħames kumitati speċjalizzati: il-Kumitat dwar il-Kummerċ tal-Prodotti, il-Kumitat dwar id-Dwana, , il-Kumitat dwar l-Investiment, il-Kummerċ ta’ Servizzi, il-Kummerċ Elettroniku u l-Akkwist Pubbliku u l-Kumitat dwar il-Kummerċ u l-Iżvilupp Sostenibbli. L-Artikolu 17.3 jistabbilixxi wkoll żewġ gruppi ta’ ħidma: dwar id-Drittijiet tal-Proprjetà Intellettwali, inklużi Indikazzjonijiet Ġeografiċi; u dwar il-Vetturi bil-Mutur u l-Partijiet tagħhom.

                  Il-Kumitat għall-Kummerċ huwa magħmul minn rappreżentanti tal-Partijiet u jiltaqa’ darba fis-sena, sakemm ma jiġix deċiż mod ieħor mill-Kumitat, jew f’każijiet urġenti fuq talba ta’ Parti. Il-Kumitat għall-Kummerċ għandu jkun kopresedut mill-Ministru tal-Industrija u l-Kummerċ tal-Vjetnam u l-Membru tal-Kummissjoni Ewropea responsabbli għall-Kummerċ.

                  Il-Kumitat għall-Kummerċ, il-kumitati speċjalizzati u l-gruppi ta’ ħidma huma responsabbli għall-implimentazzjoni u l-applikazzjoni tal-Ftehim fl-oqsma rispettivi tagħhom.

               2.3.L-att previst tal-Kumitat għall-Kummerċ

               Il-Kumitat għall-Kummerċ jista’ jadotta r-Regoli ta’ Proċedura tiegħu (l- “att previst”), f’konformità mal-Artikolu 17.1, il-paragrafu 4, il-punt (f) tal-Ftehim.

               3.Pożizzjoni li għandha tittieħed f’isem l-Unjoni

               Jenħtieġ li l-pożizzjoni li għandha tiġi adottata f’isem l-Unjoni timmira li tadotta r-Regoli ta’ Proċedura tal-Kumitat għall-Kummerċ, kif previst fil-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  1
               .

               4.1.2.Applikazzjoni għall-każ preżenti

               Il-Kumitat għall-Kummerċ huwa korp imwaqqaf bi ftehim, jiġifieri l-Ftehim tal-Kummerċ Ħieles bejn l-Unjoni Ewropea u r-Repubblika Soċjalista tal-Vjetnam.

               Id-deċiżjoni li l-Kumitat Konġunt huwa mitlub jadotta tikkostitwixxi att b’effetti legali.

               L-att previst huwa vinkolanti, u la jissupplementa u lanqas ma jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-għan ewlieni u l-kontenut tal-att previst jirrelataw mal-politika kummerċjali komuni u mat-trasport internazzjonali.

                  Għalhekk, il-bażi ġuridika sostantiva tad-deċiżjoni proposta hija t-Trattat dwar il-Funzjonament tal-Unjoni Ewropea, u b’mod partikolari l-Artikoli 91 (1), 100(2) u 207(4), l-ewwel subparagrafu, tiegħu.

               4.3.Konklużjoni

                  Il-bażi ġuridika tad-deċiżjoni proposta jenħtieġ li tkun l-Artikoli 91(1), 100(2) u l-Artikolu 207(4), l-ewwel subparagrafu, tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Huwa previst li d-Deċiżjoni tal-Kumitat għall-Kummerċ tiġi ppubblikata ladarba tiġi adottata.

               2021/0147 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ stabbilit bil-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam fir-rigward tal-adozzjoni tar-Regoli ta’ Proċedura tal-Kumitat għall-Kummerċ

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91(1), 100(2), u 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam (“il-Ftehim”) ġie konkluż mill-Unjoni permezz tad-Deċiżjoni tal-Kunsill (UE) 2020/753
                  2
                u daħal fis-seħħ fl-1 ta’ Awwissu 2020.

               (2)Skont l-Artikolu 17.1, il-paragrafu 4, il-punt (f) tal-Ftehim, il-Kumitat għall-Kummerċ jista’ jadotta r-regoli ta’ proċedura tiegħu stess.

               (3)Il-Kumitat għall-Kummerċ, waqt l-ewwel laqgħa tiegħu , għandu jadotta r-regoli ta’ proċedura tiegħu stess, kif previst fil-Ftehim.

               (4)Għaldaqstant huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għall-Kummerċ abbażi tal-abbozz ta’ deċiżjoni tal-Kumitat tal-Kummerċ dwar ir-Regoli ta’ Proċedura tiegħu mehmuża sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fl-ewwel laqgħa tal-Kumitat għall-Kummerċ stabbilit mill-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam, fir-rigward tal-adozzjoni tar-regoli ta’ proċedura għall-Kumitat għall-Kummerċ, għandha tkun ibbażata fuq l-abbozz ta’ deċiżjoni tal-Kumitat għall-Kummerċ mehmuż ma’ din id-Deċiżjoni.

               Artikolu 2

               Wara li tiġi adottata, id-Deċiżjoni tal-Kumitat għall-Kummerċ għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     F’isem il-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (2)

                        ĠU L 186, 12.6.2020, p. 1.

    ---documentbreak---

               IL-KUMMISSJONI EWROPEA
            Brussell, 21.6.2021
            COM(2021) 314 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat għall-Kummerċ stabbilit bil-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam fir-rigward tal-adozzjoni tar-Regoli ta’ Proċedura tal-Kumitat għall-Kummerċ

               HEMŻA

               DEĊIŻJONI Nru […/2021]
               TAL-KUMITAT GĦALL-KUMMERĊ

               ta’...

               li tadotta r-Regoli ta’ Proċedura tiegħu

               IL-KUMITAT GĦALL-KUMMERĊ,

               Wara li kkunsidra l-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam, u b’mod partikolari l-Artikolu 17.1 (4) (f) tiegħu,

               Billi:

               (1)Skont l-Artikolu 17.1, il-paragrafu 4, il-punt (f) tal-Ftehim, il-Kumitat għall-Kummerċ jista’ jadotta r-regoli ta’ proċedura tiegħu stess.

               IDDEĊIEDA KIF ĠEJ:

               1.Ir-Regoli ta’ Proċedura tal-Kumitat Konġunt, kif stabbiliti fl-Anness, huma b’dan adottati.

               2.Din id-Deċiżjoni għandha tidħol fis-seħħ fi [id-data għad trid tinftiehem].

               Magħmul fi …, ….

                        Għall-Kumitat għall-Kummerċ

                        Il-Kopresidenti

               ANNESS

               IR-REGOLI TA’ PROĊEDURA TAL-KUMITAT GĦALL-KUMMERĊ

               stabbilit mill-Artikolu 17.1 tal-Ftehim ta’ Kummerċ Ħieles bejn l-Unjoni Ewropea, minn naħa waħda, u mir-Repubblika Soċjalista tal-Vjetnam, min-naħa l-oħra

               ARTIKOLU 1

               Rwol u isem tal-Kumitat għall-Kummerċ

               1.
                     Il-Kumitat stabbilit bis-saħħa tal-Artikolu 17.1 tal-Ftehim ta’ Kummerċ Ħieles bejn l-Unjoni Ewropea, minn naħa waħda, u r-Repubblika Soċjalista tal-Vjetnam, min-naħa l-oħra (minn hawn ’il quddiem “il-Ftehim”) huwa responsabbli għall-kwistjonijiet kollha msemmija fl-Artikolu 17.1 tal-Ftehim.

               2.
                     Il-Kumitat imsemmi hawn fuq għandu jissemma fid-dokumenti tal-Kumitat, inklużi d-deċiżjonijiet u r-rakkomandazzjonijiet, bħala l-Kumitat għall-Kummerċ.

               ARTIKOLU 2

               Kompożizzjoni u presidenza

               1.
                     Skont il-paragrafu 1 tal-Artikolu 17.1 tal-Ftehim, il-Kumitat għall-Kummerċ huwa magħmul minn rappreżentanti tal-Unjoni Ewropea u tar-Repubblika Soċjalista tal-Vjetnam.

               2.
                     Il-Kumitat għall-Kummerċ għandu jkun kopresedut mill-Membru tal-Kummissjoni Ewropea inkarigat mill-Kummerċ u mill-Ministru tal-Industrija u l-Kummerċ tal-Vjetnam jew id-delegati rispettivi tagħhom.

               3.
                     Fil-każ li l-Kumitat għall-Kummerċ ikun kopresedut mid-delegati rispettivi, kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal delegat li jkun inkarigat li jikkopresjedi l-Kumitat għall-Kummerċ għal dik il-Parti. Dan l-uffiċjal delegat jitqies li jkollu l-awtorizzazzjoni li jirrappreżenta l-Parti sad-data li l-Parti tkun innotifikat kopresident ġdid lill-Parti l-oħra.

               ARTIKOLU 3

               Segretarjat

               1.
                     L-uffiċjali mis-servizzi responsabbli għall-Kummerċ għal kull Parti għandhom jaġixxu flimkien bħala s-Segretarjat tal-Kumitat għall-Kummerċ.

               2.
                     Is-Segretarjat se jaġixxi bħala punt ta’ kuntatt u faċilitatur għall-organizzazzjoni tal-Kumitat għall-Kummerċ, kif speċifikat f’dawn ir-Regoli ta’ Proċedura.

               3.
                     Kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal li jkun il-membru tas-Segretarjat tal-Kumitat għall-Kummerċ għal dik il-Parti. Dan l-uffiċjal jitqies li jkompli jaġixxi bħala membru tas-Segretarjat għall-Parti sad-data li fiha l-Parti tavża lill-Parti l-oħra dwar membru ġdid.

               ARTIKOLU 4

               Laqgħat

               1.
                     Il-Kumitat għall-Kummerċ għandu jiltaqa’, f’konformità mal-paragrafu 2 tal-Artikolu 17.1 tal-Ftehim. B’mod partikolari, il-Kumitat għall-Kummerċ għandu jiltaqa’ darba fis-sena, sakemm ma jiġix deċiż mod ieħor mill-Kumitat għall-Kummerċ, jew f’każijiet urġenti fuq talba ta’ Parti.

               2.
                     Il-laqgħat għandhom jissejħu mill-Kopresident tal-Parti li tkun qed tospita l-laqgħa.

               3.
                     Laqgħa tista’ ssir wiċċ imb wiċċ, b’vidjokonferenza, jew bi kwalunkwe mezz ieħor.

               ARTIKOLU 5

               Delegazzjonijiet

               Il-membru tas-Segretarjat tal-Kumitat għall-Kummerċ għal kull Parti għandu jinforma lill-membru tas-Segretarjat tal-Parti l-oħra dwar il-kompożizzjoni maħsuba tad-delegazzjonijiet tal-Unjoni Ewropea u tal-Vjetnam, rispettivament, mill-inqas 14-il jum qabel il-laqgħa, jekk ikun possibbli. Il-listi għandhom jispeċifikaw l-isem u l-funzjoni ta’ kull membru tad-delegazzjoni.

               ARTIKOLU 6

               Aġenda tal-laqgħat

               1.
                     Is-Segretarju tal-Kumitat għall-Kummerċ għandu jħejji aġenda proviżorja għal kull laqgħa abbażi ta’ proposta magħmula mill-membru tas-Segretarjat tal-Parti li tkun qed tospita l-laqgħa, bi skadenza biex il-Parti l-oħra tkun tista’ tipprovdi l-kummenti. L-aġenda proviżorja għandha titħejja 30 jum qabel il-laqgħa jekk ikun possibbli u mhux aktar tard minn 14-il jum qabel il-laqgħa.

               2.
                     L-aġenda għandha tiġi adottata mill-Kumitat għall-Kummerċ fil-bidu ta’ kull laqgħa. Il-punti li ma jidhrux fuq l-aġenda proviżorja jistgħu jitqiegħdu fuq l-aġenda b’kunsens.

               ARTIKOLU 7

               Minuti

               1.
                     L-abbozz tal-minuti ta’ kull laqgħa għandu jitħejja mill-membru tas-Segretarjat tal-Parti li tkun qed tospita l-laqgħa, fi żmien 15-il jum minn tmiem il-laqgħa, sakemm il-kopresidenti ma jiddeċidux mod ieħor. L-abbozz tal-minuti għandu jintbagħat għall-kummenti lill-membru tas-Segretarjat tal-Parti l-oħra.

               2.
                     Bħala regola ġenerali, il-minuti għandhom jiġbru fil-qosor kull punt fl-aġenda, u fejn japplika jispeċifikaw:

               (a)
                     id-dokumenti kollha sottomessi lill-Kumitat għall-Kummerċ;

               (b)
                     kwalunkwe dikjarazzjoni li wieħed mill-kopresidenti tal-Kumitat għall-Kummerċ ikun talab li tiddaħħal fil-minuti; u

               (c)
                     id-deċiżjonijiet meħuda, ir-rakkomandazzjonijiet magħmula, id-dikjarazzjonijiet maqbula u l-konklużjonijiet adottati dwar punti speċifiċi.

               3.
                     Il-minuti għandhom jinkludu lista tad-deċiżjonijiet kollha li l-Kumitat għall-Kummerċ ikun ħa bil-proċedura bil-miktub skont l-Artikolu 8(2) mill-aħħar laqgħa tal-Kumitat.

               4.
                     Anness għall-minuti għandu jinkludi wkoll lista tal-ismijiet, it-titli tal-individwi kollha li attendew il-laqgħa tal-Kumitat għall-Kummerċ u f’liema kapaċità għamlu dan.

               5.
                     Il-membru tas-Segretarjat tal-Parti li tospita l-laqgħa għandu jimmodifika l-abbozz tal-minuti abbażi tal-kummenti li jaslulu u l-abbozz tal-minuti, kif rivedut, għandu jiġi approvat mill-Partijiet fi żmien 30 jum mid-data tal-laqgħa, jew sa kwalunkwe data oħra maqbula mill-kopresidenti. Ladarba approvati, is-Segretarjat għandu jistabbilixxi żewġ kopji oriġinali tal-minuti, u kull Parti għandha tirċievi kopja oriġinali tal-minuti.

               6.
                     Meta r-regoli preżenti japplikaw għal-laqgħat tal-kumitati speċjalizzati, il-minuti tal-laqgħat tal-kumitati speċjalizzati għandhom ikunu disponibbli għal kwalunkwe laqgħa sussegwenti tal-Kumitat għall-Kummerċ.

               ARTIKOLU 8

               Deċiżjonijiet u rakkomandazzjonijiet

               1.
                     Il-Kumitat għall-Kummerċ jista’ jadotta deċiżjonijiet u rakkomandazzjonijiet rigward kull kwistjoni prevista fil-Ftehim. Il-Kumitat għall-Kummerċ għandu jadotta deċiżjonijiet u rakkomandazzjonijiet b’kunsens reċiproku, kif previst fl-Artikolu 17.4 tal-Ftehim.

               2.
                     Fil-perjodu ta’ bejn il-laqgħat, il-Kumitat għall-Kummerċ jista’ jadotta deċiżjonijiet jew rakkomandazzjonijiet permezz tal-proċedura bil-miktub.

               3.
                     It-test ta’ abbozz ta’ deċiżjoni jew rakkomandazzjoni għandu jiġi ppreżentat bil-miktub minn kopresident lill-kopresident l-ieħor fil-lingwa ta’ ħidma tal-Kunsill għall-Kummerċ. Il-parti l-oħra għandu jkollha xahar, jew kwalunkwe perjodu itwal ta’ żmien speċifikat mill-Parti li qed tagħmel il-proposta, biex tesprimi l-qbil tagħha mal-abbozz ta’ deċiżjoni jew rakkomandazzjoni. Jekk il-Parti l-oħra ma tesprimix il-qbil tagħha, id-deċiżjoni jew rakkomandazzjoni proposta għandha tiġi diskussa u tista’ tiġi adottata fil-laqgħa li jmiss tal-Kunsill għall-Kummerċ. L-abbozzi ta’ deċiżjonijiet jew rakkomandazzjonijiet għandhom jitqiesu bħala adottati ladarba l-Parti l-oħra tesprimi l-qbil tagħha u l-adozzjoni tagħhom għandha tiġi mniżżla fil-minuti tal-laqgħa tal-Kumitat skont l-Artikolu 7(2).

               4.
                     Meta l-Kumitat għall-Kummerċ jingħata s-setgħa skont il-Ftehim li jadotta deċiżjonijiet jew rakkomandazzjonijiet, tali atti għandhom jiġu intitolati “Deċiżjoni” jew “Rakkomandazzjoni” rispettivament. Is-Segretarjat tal-Kumitat għall-Kummerċ għandu jagħti lil tali deċiżjonijiet jew rakkomandazzjonijiet numru tas-serje progressiv, id-data tal-adozzjoni, u deskrizzjoni tas-suġġett tagħhom. Kull deċiżjoni u rakkomandazzjoni għandha tipprevedi d-data tad-dħul fis-seħħ tagħha.

               5.
                     Id-deċiżjonijiet u r-rakkomandazzjonijiet adottati mill-Kumitat għall-Kummerċ għandhom jiġu stabbiliti f’żewġ kopji, awtentikati mill-Kopresidenti u trażmessi lil kull Parti.

               ARTIKOLU 9

               Trasparenza

               1.
                     Il-Partijiet jistgħu jaqblu, b’kunsens, li jiltaqgħu fil-pubbliku.

               2.
                     Kull Parti tista’ tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat għall-Kummerċ fil-pubblikazzjoni uffiċjali rispettiva tagħha jew online.

               3.
                     Id-dokumenti kollha sottomessi minn Parti għandhom jitqiesu bħala kunfidenzjali, sakemm dik il-Parti ma tiddeċidix mod ieħor.

               4.
                     L-aġendi proviżorji tal-laqgħat għandhom isiru pubbliċi qabel issir il-laqgħa tal-Kumitat għall-Kummerċ. Il-minuti tal-laqgħat miftiehma skont l-Artikolu 7 għandhom isiru pubbliċi.

               5.
                     Il-pubblikazzjoni u l-iżvelar tad-dokumenti msemmija fil-paragrafi minn 2 sa 4 għandhom isiru f’konformità mar-regoli dwar il-protezzjoni tad-data applikabbli ta’ kull Parti u f’konformità mal-Artikolu 17.15 tal-Ftehim.

               ARTIKOLU 10

               Lingwi

               1.
                     Il-lingwa ta’ ħidma tal-Kumitat għall-Kummerċ għandha tkun l-Ingliż.

               2.
                     Il-Kumitat għall-Kummerċ għandu jadotta deċiżjonijiet dwar l-emenda jew l-interpretazzjoni tal-Ftehim, fil-lingwi tat-testi awtentiċi tal-Ftehim. Id-deċiżjonijiet l-oħrajn kollha tal-Kumitat għall-Kummerċ, inkluż dik li permezz tagħha jiġu adottati r-regoli ta’ proċedura preżenti, għandhom jiġu adottati fil-lingwa ta’ ħidma msemmija fil-paragrafu 1.

               3.
                     Kull Parti għandha tkun responsabbli għat-traduzzjoni ta’ deċiżjonijiet u dokumenti oħra fil-lingwa(i) uffiċjali tagħha, jekk meħtieġ skont dan l-Artikolu, u għandha ġġarrab in-nefqa assoċjata ma’ tali traduzzjonijiet.

               ARTIKOLU 11

               Spejjeż

               1.
                     Kull Parti għandha tkopri n-nefqa li ġġarrab b’riżultat tas-sehem tagħha fil-laqgħat tal-Kumitat għall-Kummerċ, b’mod partikolari fir-rigward tal-persunal, l-ivvjaġġar u n-nefqa għas-sussistenza kif ukoll fir-rigward tan-nefqa fuq vidjokonferenzi jew telekonferenzi, u fuq il-posta u t-telekomunikazzjoni.

               2.
                     In-nefqa b’rabta mal-organizzazzjoni tal-laqgħat u mar-riproduzzjoni tad-dokumenti għandha tiġġarrab mill-Parti li tkun qiegħda tospita l-laqgħa.

               3.
                     In-nefqa marbuta mal-forniment tas-servizzi tal-interpretazzjoni minn u lejn il-lingwa ta’ ħidma matul il-laqgħat tal-Kumitat għall-Kummerċ għandha tiġġarrab mill-Parti li tkun qed tospita l-laqgħa.

               ARTIKOLU 12

               Kumitati speċjalizzati u gruppi ta’ ħidma

               1.
                     Il-Kumitat għall-Kummerċ għandu jiġi infurmat bil-miktub dwar il-punti ta’ kuntatt maħtura mill-kumitati speċjalizzati jew minn gruppi ta’ ħidma oħrajn stabbiliti skont il-Ftehim. Il-korrispondenza, id-dokumenti u l-komunikazzjonijiet rilevanti kollha bejn il-punti ta’ kuntatt ta’ kull kumitat speċjalizzat u grupp ta’ ħidma rigward l-implimentazzjoni tal-Ftehim għandhom jintbagħtu lis-Segretarjat tal-Kumitat għall-Kummerċ simultanjament.

               2.
                     Skont l-Artikolu 17.2, il-paragrafu 6 tal-Ftehim, kumitat speċjalizzat għandu jirrapporta lill-Kumitat għall-Kummerċ dwar ir-riżultati u l-konklużjonijiet minn kull laqgħa tiegħu.

               ARTIKOLU 13

               Emendi għar-Regoli ta’ Proċedura

               Dawn ir-Regoli ta’ Proċedura jistgħu jiġu emendati bil-miktub permezz ta’deċiżjoni tal-Kumitat għall-Kummerċ f’konformità mal-Artikolu 8.

               ARTIKOLU 14

               Informazzjoni għall-Kumitat Konġunt

               Skont l-Artikolu 17.1, il-paragrafu 5, tal-Ftehim, il-Kumitat għall-Kummerċ għandu jinforma lill-Kumitat Konġunt stabbilit skont il-Ftehim ta’ Sħubija u Kooperazzjoni bħala parti mill-qafas istituzzjonali komuni dwar l-attivitajiet tiegħu u dawk tal-kumitati speċjalizzati tiegħu, kif rilevanti, fil-laqgħat regolari tal-Kumitat Konġunt.